钦定古今图书集成/明伦汇编/官常典/第721卷 > 王思同
## 钦定古今图书集成/明伦汇编/官常典/第721卷 > 王思同

按《五代史死事传》：“思同，幽州人也。其父敬柔，娶刘仁
恭女，生思同。思同事仁恭，为银胡箓指挥使。仁恭为
其子守光所囚，思同奔晋，以为飞胜指挥使。梁、晋相
拒于莘，遣思同筑垒杨刘，以功迁神武十军都指挥
使，累迁郑州防御使。思同为人敢勇，善骑射，好学，颇
喜为诗，轻财重义，多礼文士，然未尝有战功。明宗时”，
以久次为匡国军节度使，徙镇雄武。是时，吐蕃数为
寇，而秦州无亭障，思同列四十馀栅以御之。居五年
来朝，明宗问以边事，思同指画山川，陈其利害。思同
去，明宗顾左右曰：“人言思同不管事，能若是邪？”于是
始知其材，以为右武卫上将军、京兆尹、西京留守。石
敬塘讨董璋，思同为先锋指挥使。兵入剑门，而后军
不继，思同与璋战，不胜而却。敬塘兵罢，思同徙镇山
南西道。已而复为京兆尹、西京留守。应顺元年二月，
潞王从珂反凤翔，驰檄四邻，言“奸臣幸先帝疾病，贼
杀秦王而立幼嗣，侵弱宗室，动摇藩方”，陈己所以兴
兵讨乱之状，因遣伶奴安十十以《五弦》谒思同，欲因
其懽以通意。是时诸镇皆怀向背，所得潞王书檄，虽
以上闻，而不绝其使，独思同执十十及从珂所使推
官郝诩等送京师。愍帝嘉其忠，即以思同为西面行
营马步军都部署。三月，会诸镇兵围凤翔，破东、西关
城。从珂兵弱而守甚坚，外兵伤死者众。从珂登城呼
外兵而泣曰：“吾从先帝二十年，大小数百战，甲不解
体，金疮满身，士卒固尝从我矣。今先帝新弃天下，而
朝廷信用奸人，离间骨肉，我实何罪而见伐乎？”因恸
哭。士卒闻者，皆悲怜之。兴元张虔钊攻城西，督战甚
急，士卒苦之，反兵攻虔钊，虔钊走。羽林指挥使杨思
权呼曰：“潞王，吾主也！”乃引军自西门入降从珂。而思
同未知，犹督战。严卫指挥使尹晖麾其众曰：“城西军
入城受赏矣，何用战邪？”士卒解甲弃仗，声闻数里，遂
皆入城降。诸镇之兵皆溃，思同挺身走至长安，西京
副留守刘遂雍闭门不纳，乃走潼关。从珂引兵东至
昭应，前锋追执思同，从珂责曰：“罪可逃乎？”思同曰：“非
不知从王而得生，恐终死不能见先帝于地下。”从珂
愧其言，乃杀之。汉高祖即位，赠侍中。